Äitiä syytetään Etelä-Savon käräjäoikeudessa kahden kuukauden ikäisen vauvansa törkeästä pahoinpitelystä.

Savolaisäiti oli syyttäjän mukaan tehnyt ruumiillista väkivaltaa kahden kuukauden ikäiselle lapselleen vuonna 2016. Syytteen mukaan äiti oli käyttänyt vauvan käsittelyssä selvästi normaalia enemmän vääntöä tai kiertymistä ja murtanut vauvan reisiluun. Reisiluu on syytteen mukaan murtunut joko voimankäytön tai lapsen putoamisen johdosta.

Tilanteessa aiheutunut vamma on vaikea, ja se on syytteen mukaan tehty erityisen julmalla tavalla: lapsi oli puolustuskyvytön ja täysin vanhempiensa armoilla. Syytteen mukaan rikos on törkeä huomioon ottaen lapsen iän, aiheutuneen vamman ja sen, että tekijä oli äiti. Lisäksi rikos on tapahtunut lapsen ja äidin ollessa kotona, jonka tulisi olla kaikkein turvallisin paikka lapselle.

Lapselle syntynyttä vammaa on hoidettu alaraajakipsillä.

Äitiä syytetään Etelä-Savon käräjäoikeudessa törkeästä pahoinpitelystä. Syyttäjä vaatii äidille ehdollista vankeutta ja sakkorangaistusta.